Xabier Azkargorta

Francisco Xabier Azkargorta Uriarte (Azpeitia, Gipuzkoa, 1953ko irailaren 26a - Santa Cruz de la Sierra, Bolivia, 2025eko azaroaren 14a) futbolaria, futbol entrenatzailea eta futbol esataria izan zen. Entrenatzaile lanetan nabarmendu zen batez ere; eta, zehazkiago, hautatzaile lanetan. Boliviako eta Txileko selekzioak zuzendu zituen. Boliviarekin historia egin zuen: izan ere, haren esanetara, herrialde horretako selekzioa lehen aldiz sailkatu zen Munduko Kopa baterako, 1994an Ameriketako Estatu Batuetan jokatu zen txapelketarako.

 Bizitza 
Gaztetan, Real Sociedad eta Bilboko Athleticeko jokalaria izan zen. Lesio larri baten ondorioz futbol profesionala utzi eta medikuntza ikasi zuen Bilbon eta Bartzelonan.

Azpeitiko ikastolan Gorputz Hezkuntza irakasle jardun ondoren, futboleko entrenatzaile titulua atera zuen, eta Espainiako lehen mailan Espanyol, Valladolid, Sevilla eta Tenerife taldeak entrenatu ondoren, Boliviara joan zen selekzionatzaile. Boliviako talde nazionala Ameriketako Estatu Batuetako Mundialerako (1994) sailkatu zuen, besteak beste Brasil eta Uruguai mendean hartu eta gero. Txilen eta Japonian ere aritu zen entrenatzaile lanetan. Izan ere, Japoniako Yokohama Marinos taldeaz arduratu zen 1998. urtean entrenatzeari utzi zion arte.

Gero, telebistan, irratian eta prentsa idatzian aritu zen kolaboratzaile lanetan, eta 2000. urtean Futbolsofia liburua argitaratu zuen, euskaraz. Euskaraz ez ezik, ederki egiten zuen gaztelaniaz, ingelesez, txineraz eta japonieraz ere, eta ulertzen zituen italiera eta portugesa. Bere lan bizitzako azkeneko aldian, ETB eta Canal + telebista kateentzat lan egin zuen, futboleko esatari.

Santa Cruz de la Sierran, Bolivian, izan zuen bizilekua azken urteetan, eta hantxe hil zen, 2025eko azaroaren 14an, 72 urte zituela.

 Palmaresa, entrenatzaile gisa 
 J. League (1997-98) 

 Entrenatzailea 
 1978-1980: Lagun Onak
 1980-1982: C.D. Aurrera Ondarroa
 1982-1983: Gimnàstic de Tarragona
 1983-1986: RCD Espanyol
 1986-1987: Real Valladolid
 1987-1988: Sevilla FC
 1989-1991: CD Tenerife
 1993-1994: Bolivia
 1995-1996: Txile
 1997-1998: Yokohama F. Marinos
 2005: Chivas
 2012-2014: Bolivia
 2014-2015: Club Bolívar
 2015-2016: Club Deportivo Oriente Petrolero
 2016-2017: Club Deportivo y Cultural Sport Boys
 2020: Club Atlético Palma Flor

 Erreferentziak 

 Kanpo estekak 
  Elkarrizketa Xabier Azkargortari Argian.


Kategoria:Gipuzkoako gizon futbolariak
Kategoria:Azpeitiarrak
Kategoria:Athleticeko futbolariak 1970eko hamarkadan
Kategoria:Euskal Herriko futbol entrenatzaileak
Kategoria:Bilbao Athleticeko futbolariak